
Бүген Санкт-Петербургка эш сәфәре кысаларында Татарстан Республикасы Президенты Рөстәм Миңнеханов «Газпром» ГАҖ Идарәсе Рәисе Алексей Миллер белән очрашты. Яклар төбәктә «Газпром»ның социаль әһәмиятле проектларын гамәлгә ашыру турында фикер алыштылар.

Бүген республика территориясендә газ транспорт куәтләрен киңәйтү буенча эзлекле эш алып барыла. 2022 елда «Газпром» «Яңа Сокуры» газ тарату станциясен һәм аңа «Миңлебай-Казан» магистраль газүткәргеченең реконструкцияләнгән участогын (220-285 км) файдалануга тапшырды. Нәтиҗәдә Казан һәм аның шәһәр яны газ белән тәэмин итүнең ышанычлылыгы арттырылды, яңа кулланучыларны газга тоташтыру өчен шартлар тудырылды.

Хәзерге вакытта «Газпром» Лаеш районында «Юбилейная» ГРС реконструкцияләүгә әзерлек алып бара. Киләчәктә аның куәтләрен киңәйтү халыкка, коммуналь предприятиеләргә, кече һәм урта бизнес компанияләренә газ бирү күләмен арттыру өчен мөмкинлекләр ачачак.

Газлаштырылган торак пунктларда йортларны газлаштыруга гражданнардан гаризалар җыю бара. Хәзерге вакытта 14 меңгә якын мөрәҗәгать алынган, бер өлеше үтәлгән инде – челтәр газы җир кишәрлекләре чикләренә кадәр сузылган.

Бер үк вакытта «Газпром» һәм Татарстан Республикасы төбәкне газ белән тәэмин итү һәм газлаштыруның генераль схемасын актуальләштерү өстендә эшлиләр. Документ республиканың газ күләменә булган өстәмә ихтыяҗларын билгеләргә мөмкинлек бирәчәк.

Яклар газ-мотор базарын үстерү өлкәсендә нәтиҗәле хезмәттәшлек итәләр. 2015-2022 елларда «Газпром» республикада табигый газ – экономик һәм экологик мотор ягулыгы белән автотранспортны ягулык белән тәэмин итү өчен 17 станция төзеде. Татарстанда компаниянең газ заправкасы челтәре 25 объектка кадәр арткан. Якындагы елларга «Газпром»ның планнарында – тагын ике станция төзү: Чаллыда һәм Алабуга районының Бехтерев авылы янында М-7 «Идел» федераль трассасы буенда.

Алексей Миллер һәм Рөстәм Миңнеханов шулай ук Татарстан Республикасы территориясендә яңа проектларны гамәлгә ашыру перспективалары турында фикер алыштылар.

*Белешмә өчен:*

*«Газпром» белән Татарстан Республикасы Хөкүмәте арасында хезмәттәшлек, фәнни-техник партнерлык, табигый газны мотор ягулыгы буларак куллануны киңәйтү турында килешүләр, шулай ук региональ мәгариф-тармак үзәге эшчәнлеген оештыру һәм тәэмин итү өлкәсендә үзара Хезмәттәшлек турында меморандум гамәлдә.*

*2015 елдан башлап *«*Газпром» һәм Татарстан Республикасы компания белән республиканың сәнәгать комплексы арасындагы хезмәттәшлекне үстерүгә юнәлдерелгән уртак эш алып бара (1 меңнән артык эре һәм урта предприятие исәпләнә).*

*«Газпром – балаларга» программасы кысаларында Татарстан Республикасында спорт-сәламәтләндерү комплекслары (Бөгелмә ш.Һәм Байлар Сабасы ш.), стадионнар (Алабуга ш. һәм Балык Бистәсе ш.), теннис кортлары (Казан һәм Чаллы ш.), шулай ук авыл районнарында күп функцияле спорт мәйданчыклары төзелде.*
Татарстан Республикасы Президенты Рөстәм Миңнеханов "Газпром" ГАҖ Идарәсе Рәисе Алексей Миллер белән очрашты